2019. gada 26. novembrī Noteikumi Nr. 557

Rīgā (prot. Nr. 55 2. §)

**Noteikumi par valsts īpašumu privatizāciju veicošās institūcijas**

**pārvaldes uzdevuma deleģēšanu**

Izdoti saskaņā ar likuma  
"Par valsts un pašvaldību īpašuma objektu

privatizāciju" 5. panta pirmo daļu un

11. panta pirmo un otro daļu

1. Noteikumi nosaka valsts īpašumu privatizāciju veicošās institūcijas pārvaldes uzdevuma deleģēšanu akciju sabiedrībai "Publisko aktīvu pārvaldītājs Possessor" (vienotais reģistrācijas numurs 40003192154, juridiskā adrese – Krišjāņa Valdemāra iela 31, Rīga, LV-1887) un kārtību, kādā tiek segti ar minētā uzdevuma izpildi saistītie izdevumi un izmantojami saskaņā ar likumu "Par valsts un pašvaldību īpašuma objektu privatizāciju" izveidotā rezerves fonda (turpmāk – rezerves fonds) līdzekļi.

2. Akciju sabiedrībai "Publisko aktīvu pārvaldītājs Possessor" (turpmāk – sabiedrība "Possessor") tiek deleģēts valsts pārvaldes uzdevums – valsts vārdā organizēt un veikt valsts īpašumu privatizāciju veicošās institūcijas pienākumus (turpmāk – valsts pārvaldes uzdevums).

3. Veicot valsts pārvaldes uzdevumu, sabiedrība "Possessor" atrodas Ekonomikas ministrijas funkcionālā pārraudzībā.

4. Valsts un sabiedrība "Possessor" noslēdz līgumu (pielikums) par valsts pārvaldes uzdevuma veikšanu (turpmāk – valsts pārvaldes uzdevuma līgums).

5. Ekonomikas ministrija ir pilnvarota valsts vārdā parakstīt valsts pārvaldes uzdevuma līgumu.

6. Ar valsts pārvaldes uzdevuma veikšanu saistītie sabiedrības "Possessor" izdevumi tiek segti no valsts īpašuma objektu un zemesgabalu (turpmāk visi kopā – valsts īpašumi) privatizācijas ieņēmumiem un rezerves fonda līdzekļiem.

7. Visi ieņēmumi, kas gūti no valsts īpašumu privatizācijas un sabiedrības "Possessor" valdījumā esošā valstij piederošā un piekrītošā īpašuma nomas, ieskaitāmi sabiedrības "Possessor" kontos.

8. Valsts pārvaldes uzdevuma veikšanai tiek noteikti šādi atskaitījumi no valsts īpašumu privatizācijas ieņēmumiem:

8.1. apbūvēta zemesgabala vai tā domājamās daļas privatizācijai – 50 procenti no pārdošanas cenas, bet ne mazāk kā 1300 *euro*;

8.2. cita nekustamā īpašuma privatizācijai – 50 procenti no pārdošanas cenas, bet ne mazāk kā 2130 *euro*;

8.3. valsts kapitāla daļas privatizācijai – 5 procenti no pārdošanas cenas;

8.4. privatizācijai nodoto valsts kapitāla daļu pārvaldībai līdz pirkuma līguma noslēgšanai:

8.4.1. ja valsts līdzdalība pārsniedz 50 procentus no kapitālsabiedrības pamatkapitāla:

8.4.1.1. par mazu kapitālsabiedrību – 100 *euro* mēnesī;

8.4.1.2. par vidēju kapitālsabiedrību – 1000 *euro* mēnesī;

8.4.1.3. par lielu kapitālsabiedrību – 5000 *euro* mēnesī;

8.4.2. ja valsts līdzdalība nepārsniedz 50 procentus no kapitālsabiedrības pamatkapitāla:

8.4.2.1. par mazu kapitālsabiedrību – 50 *euro* mēnesī;

8.4.2.2. par vidēju kapitālsabiedrību – 500 *euro* mēnesī;

8.4.2.3. par lielu kapitālsabiedrību – 2500 *euro* mēnesī;

8.5. pirkuma līgumu kontrolei no līguma parakstīšanas dienas līdz privatizācijas noteikumos vai līgumā noteikto nosacījumu izpildes termiņa beigām – 100 *euro* par līgumu mēnesī;

8.6. nomas maksājumu kontrolei – 50 procentu no nomas maksas mēnesī;

8.7. privatizējamo valsts īpašumu apsardzes, apsaimniekošanas un apdrošināšanas izdevumu segšanai – minēto izdevumu faktiskajā apmērā;

8.8. to tiesvedības izdevumu segšanai, kas saistīti ar deleģēto valsts pārvaldes uzdevumu veikšanu, – atbilstoši minēto izdevumu faktiskajam apmēram;

8.9. sabiedrības "Possessor" valdījumā pārņemto privatizējamo valsts īpašumu nodokļu un nodevu maksājumu segšanai – minēto izdevumu faktiskajā apmērā.

9.  10 procentus no privatizācijas procesā iegūtajiem naudas līdzekļiem, iepriekš ieturot šo noteikumu 8. punktā minētos atskaitījumus, ieskaita rezerves fonda veidošanai.

10. Reizi pusgadā līdz nākamā pusgada otrā mēneša beigām privatizācijas procesā iegūtos naudas līdzekļus pēc visu ieturējumu veikšanas ieskaita valsts budžetā. Ja rezerves fonda līdzekļu atlikums ir negatīvs, maksājumi valsts budžetā tiek veikti tikai pēc rezerves fonda negatīvā atlikuma segšanas no privatizācijas procesā iegūtajiem naudas līdzekļiem.

11. Rezerves fondā uzkrātos līdzekļus izmanto:

11.1. lai segtu izdevumus, kas saistīti ar pirkuma līgumu atcelšanu un pirmpirkuma un atpakaļpirkuma tiesību īstenošanu, atbilstoši minēto izdevumu faktiskajam apmēram;

11.2. sabiedrības "Possessor" paredzētajiem atskaitījumiem, ja tie nav nosedzami no valsts īpašumu pārdošanas ieņēmumiem. Pēc papildu ieņēmumu gūšanas līdzekļi, kas saņemti avansā no rezerves fonda, pārskaitāmi atpakaļ rezerves fondā;

11.3. to ar valsts pārvaldes uzdevuma izpildi saistīto izdevumu segšanai, kurus sabiedrība "Possessor" nespēj segt no tam paredzētajiem atskaitījumiem no valsts īpašumu privatizācijas ieņēmumiem. Pēc papildu ieņēmumu gūšanas no valsts īpašumu pārdošanas līdzekļi, kas saņemti avansā no rezerves fonda, pārskaitāmi atpakaļ rezerves fondā;

11.4. lai segtu izdevumus, kas rodas personai, pildot saskaņā ar Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma [23. panta](https://likumi.lv/ta/id/111962-valsts-un-pasvaldibu-ipasuma-privatizacijas-un-privatizacijas-sertifikatu-izmantosanas-pabeigsanas-likums#p23) 11.2daļu un [24. panta](https://likumi.lv/ta/id/111962-valsts-un-pasvaldibu-ipasuma-privatizacijas-un-privatizacijas-sertifikatu-izmantosanas-pabeigsanas-likums#p24) 4.1daļu tai deleģēto valsts pārvaldes uzdevumu – zemes izpirkuma (pirkuma) līgumu slēgšana, šo līgumu izpildes kontrole un neizpirktās zemes nodošana pašvaldību īpašumā;

11.5. lai segtu izdevumus, kas rodas personai, pildot saskaņā ar likuma "Par privatizācijas sertifikātiem" 3.1panta pirmo daļu tai deleģēto valsts pārvaldes uzdevumu – privatizācijas sertifikātu kontu apkalpošana;

11.6. lai segtu izdevumus, kas rodas personai, pildot saskaņā ar likuma "Par valsts un pašvaldību dzīvojamo māju privatizāciju" 5. panta otro daļu tai deleģēto valsts pārvaldes uzdevumu – privatizācijas sertifikātu kontu apkalpošana, kuros veicami maksājumi par dzīvojamo māju privatizācijas objektiem un dzīvokļu, mākslinieka darbnīcu un neapdzīvojamo telpu nodošanu īpašumā līdz dzīvojamās mājas privatizācijai;

11.7. lai segtu izdevumus, kas rodas personai, pildot saskaņā ar likuma "Par privatizācijas sertifikātiem" 3.1panta pirmo daļu tai deleģēto valsts pārvaldes uzdevumu – privatizācijas sertifikātu aprites administrēšana;

11.8. saskaņā ar Ministru kabineta 2007. gada 16. oktobra noteikumiem Nr. 711 "Noteikumi par privatizācijas sertifikātu tirgus starpniecības sabiedrību licenču izsniegšanas, apturēšanas un anulēšanas kārtību, valsts nodevas likmi par tās saņemšanu, kā arī starpniecības sabiedrību pienākumiem un to uzraudzības kārtību";

11.9. lai segtu dzīvojamo māju privatizāciju veicošās institūcijas izdevumus, kas saistīti ar likumā "Par valsts un pašvaldību dzīvojamo māju privatizāciju" minēto pienākumu veikšanu, ja valsts budžeta likumā kārtējam gadam tam nav paredzēts finansējums;

11.10. valsts kapitāla daļu atsavināšanas procesa organizatoriskajam nodrošinājumam, ja no kapitāla daļu atsavināšanas saņemtie līdzekļi nav pietiekami.

12. Reizi ceturksnī sabiedrība "Possessor" iesniedz Ekonomikas ministrijā pārskatu par rezerves fonda līdzekļu izlietojumu.

13. Ekonomikas ministrija iesniedz priekšlikumu par valsts pārvaldes uzdevuma deleģēšanu citai privātpersonai vai valsts pārvaldes iestādei, ja sabiedrība "Possessor" atkāpjas no valsts pārvaldes uzdevuma veikšanas.

Ministru prezidents A. K. Kariņš

Ekonomikas ministrs R. Nemiro